འདས་གཉིས་མེད་རང་བྱུང་ཡེ་ཤེས་སུ་ལྷག་མ་མེད་པར་རྫོགས་ལ། བྱེ་བྲག་ཏུ་ཉོན་མོངས་པ་རང་བྱུང་གི་ཡེ་ཤེས་སུ་མངོན་སུམ་དུ་སྣང་བས་སྤང་གཉེན་གཉིས་མེད་པར་རང་སྣང་རང་གྲོལ་དུ་ཉམས་སུ་ལེན་ཏེ། ལམ་རིམ་ལས། ཡུལ་དང་ཤེས་པར་སྣང་བ་ཡང་། །རང་བྱུང་ཡེ་ཤེས་རང་སྣང་ཟད། །ཅེས་སོ། ། ལམ་བྱང་ཆུབ་གཞན་ནས་ཚོལ་མི་ཚོལ་གྱི་ཁྱད་པར་ཡང་། རྒྱུ་མཚན་ཉིད་པ་དོན་དམ་ལྟར་འདོད་ཀྱང་། ད་ལྟར་སྣང་བ་འདི་ཉིད་འཁྲུལ་སྣང་ཀུན་རྫོབ་ཏུ་འདོད་གོང་ལ། སེམས་ཀྱང་རྒྱུའི་རྣམ་པ་ཙམ་དུ་འདོད་ཅིང་ལམ་ལ་བརྟེན་ནས་འབྲས་བུ་སངས་རྒྱས་ཉིད་ཐོབ་པར་འདོད། གསང་སྔགས་ནི་ད་ལྟར་གྱི་སྣང་བ་འདི་ཉིད་ཆོས་ཉིད་རང་སྣང་ལ་བདེན་རྫུན་གཉིས་སུ་མེད་ཅིང་ཆོས་ཀུན་ཡེ་ནས་སངས་རྒྱས་པས། འབྲས་བུ་གཞན་ནས་མི་ཚོལ་ཞིང་དེ་ཉིད་རྟོགས་པས་མངོན་དུ་བྱེད་པ་སྟེ། གསང་སྙིང་ལས། འདི་ནི་གསང་ཆེན་དེས་པ་ཡི། །འབྲས་བུ་ལམ་དུ་གྱུར་བ་ཡིན། །ཞེས་སོ། ། མཛད་པ་ཐབས་ཀྱི་ཁྱད་པར། ཐབས་མཆོག་དཔག་གི་མི་ལངས་ཏེ། མདོ་ལས། ཐབས་མཁས་ཆེ་དང་མང་ཡས་ཡངས། །ཞེས་པས། ཐབས་མཁས་པ་ཕྱིན་ཅི་ལོག་གི་གདུལ་བྱ་ཐབས་སྣ་ཚོགས་ཀྱིས་བརྒྱུད་ནས་ཡང་དག་པའི་ལས་ལ་འཛུད། ཆེ་བ་ཉོན་མོངས་པ་ཉིད་མ་སྤང་བར་ལྟ་བ་དང་ཏིང་ངེ་འཛིན་དུ་ལྡན་པས་མངོན་དུ་སྤྱད་ན་ཡང་དག་པའི་ལམ་དུ་འགྱུར། མང་བ་ཞི་རྒྱས་དབང་དྲག་སོགས་གང་ལ་གང་འདུལ་དུ་སྟོན་པ། ཡས་པ་ཐབས་སྒོ་བསམ་གྱིས་མི་ཁྱབ་པས་དོན་མཛད། ཡངས་པ་ཉོན་མོངས་སྤོང་མི་སྤོང་སོགས་གང་ཡང་དཀག་པ་མེད་པར་ཤོང་བའོ། ། དེ་ལྟར་གཞི་ཤེས་བྱ་ཇི་ལྟ་བ་ཉིད་མངོན་དུ་རྟོགས་མ་རྟོགས་ཀྱི་ཁྱད་ཡོད་པས། ལམ་ལའང་ཁྱད་ཡོད་དེ་འབྲས་བུ་ཉིད་ལམ་དུ་བྱེད་ཅིང་ཐབས་སྒོ་དཔག་གིས་མི་ལངས་པ་བཞིན་ནོ། །འབྲས་བུ་ལའང་ཁྱད་ཡོད་དེ། ངོ་བོ་འདུས་བྱས་མ་བྱས་ཀྱི་ཁྱད་པར་དང་། སྤང་ཐོབ་ལྷག་མ་དང་བཅས་མ་བཅས་ཀྱི་ཁྱད་ཡོད་དེ། སྔ་མ་མཚན་ཉིད་པ་ནི་རྒྱུ་ལམ་དུ་བྱས་པས་འབྲས་བུ་འདུས་བྱས་སུ་འགྱུར་ལ། གསང་སྔགས་ནི་ཆོས་ཀུན་རང་བྱུང་གི་ཡེ་ཤེས་ཡིན་ལ་དེ་ཉིད་ཇི་ལྟ་བ་བཞིན་མངོན་དུ་གྱུར་པས་འདུས་མ་བྱས་པའོ། ། ཕྱིི་མ་མཚན་ཉིད་པ་ནི་ཤུགས་ཀྱིས་སྤང་བྱ་ལྷག་མ་དང་བཅས་པས་ཐོབ་བྱ་ལྷག་མ་དང་བཅས་པ་ཡིན་ཏེ་གོང་མའི་ཤུགས་ཀྱིས་ཤེས་སོ། །གསང་སྔགས་པ་ནི་འབྲས་བུ་སྐུ་གསུམ་གྲངས་མཐུན་ཡང་ངོ་བོས་ཁྱད་པར་ཡོད་ལ། དེ་ཡང་གནས་ལུགས་ཀུན་རྫོབ་ཏུ་བདེན་པ་དབྱེར་མེད་དུས་གསུམ་འདུ་འབྲལ་མེད་པར་རྟོགས་པས་འབྲས་བུ་རྡོ་རྗེའི་སྐུ་མངོན་དུ་གྱུར། ཆོས་ཀུན་ལྷག་མ་མེད་པར་འདུས་མ་བྱས་ཀྱི་ཡེ་ཤེས་ལྷུན་གྲུབ་བདག་ཉིད་ཆེན་པོར་རྟོགས་པས་ངོ་བོ་ཉིད་སྐུ་ཐོབ་པའོ། ། སྔགས་ཕྱི་ནང་གི་ཁྱད་པར་ལ། ངོ་བོས་དབྱེ་བ། དོན་དམ་དབྱིངས་ཡེ་གཉིས་སུ་མེད་པ་ཙམ་ཞིག་རྟོགས་ཀྱང་ཆོས་ཀུན་བདག་ཉིད་ཆེན་པོར་མ་རྟོགས་པས། ལྷ་ཡེ་ཤེས་སེམས་དཔའ་ལ་དངོས་གྲུབ་རེ་ཞིང་སྤྱོད་པ་བླང་དོར་བྱེད་པ་ནི་སྔགས་ཕྱི་པ། ཆོས་ཀུན་བདག་ཉིད་ཆེན་པོར་རྟོགས་པས་ལྷ་དང་དངོས་གྲུབ་ཀྱང་རིག་པའི་ཆོ་འཕྲུལ་ལས་མ་གཡོས་ཤིང་། སྤྱོད་པ་བླང་དོར་མེད་པར་དམ་རྫས་བདུད་རྩི་ལྔ་ལ་སོགས་པར་ལོངས་སྤྱོད་པ་ནི་སྔགས་ནང་པའོ། །དེ་གཉིས་ཀྱི་ཁྱད་པར་ལ་ཡང་། ཤེས་བྱ་གཞིའི་ཁྱད་པར། གཤིས་ཡིན་ཚུལ་ལ་ཁྱད་མེད་ཀྱང་དེ་ཉིད་ཐེག་པའི་འདོད་ལུགས་ལ་ཁྱད་ཡོད་དེ། སྔགས་ཕྱི་པས་དོན་དམ་དབྱིངས་ཡེ་གཉིས་སུ་མེད་པའི་ཆོས་ཉིད་ཀྱི་ལྷ་རྣམ་པར་སྣང་མཛད་ལ་སོགས་པར་འདོད་ལ། ཀུན་རྫོབ་ནི་དེའི་བྱིན་རླབས་དག་པ་དང་མ་དག་པ་གཉིས་སུ་འདོད་ཅིང་བདེན་པ་གཉིས་སུ་འདོད། ནང་པའི་མ་ཧཱ་ཡོ་ག་ཡང་བདེན་གཉིས་སྤྱོད་ཡུལ་དང་བྲལ་བས་ཀུན་རྫོབ་ཏུ་ཡང་འཁོར་འདས་གཉིས་སུ་མེད་པར་འདོད་དོ། །བགྲོད་པ་ལམ་ལ་ལྟ་སྒོམ་སྤྱོད་གསུམ་ལས། ལྟ་བའི་ཁྱད་པར་གཤིས་འདོད་ཚུལ་བཞིན་དེ་རྟོགས་པའི་ལྟ་བ་ལའང་ཁྱད་ཡོད་དེ་རང་རང་གི་སྐབས་ནས་བཤད་པ་བཞིན་ནོ། ། སྒོམ་པའི་ཁྱད་པར། སྔགས་ཕྱི་པ་མཚན་མེད་དོན་དམ་ཀྱི་ཕྱོགས་སུ་ལྷུང་ལ། མཚན་བཅས་ཀུན་རྫོབ་ཀྱི་ཕྱོགས་སུ་ལྷུང་སྟེ། དེའང་དམ་ཚིག་དང་ཡེ་ཤེས་ཐ་དད་པར་འདོད་ཅིང་དངོས་གྲུབ་གཞན་ནས་རེ་བ་དང་བཅས་པའོ། །ནང་པས་བདེན་པ་དབྱེར་མེད་བདག་ཉིད་ཆེན་པོར་རྟོགས་པས་ལྷ་ལ་སོགས་པ་ཐམས་ཅད་སེམས་ཀྱི་ཆོ་འཕྲུལ་རང་སྣང་ཡིན་ཏེ་དངོས་གྲུབ་གཞན་ནས་རེ་བའི་རྩོལ་བ་མེད་པའོ། ། སྤྱོད་པའི་ཁྱད་པར། ཕྱི་པས་དག་མ་དག་གཉིས་སུ་ཕྱེས་ནས་བླང་དོར་རྩོལ་བ་དང་བཅས་གནང་བས་ཆོས་ཀུན་བདག་ཉིད་ཆེན་པོར་དབྱེར་མེད་པར་རྟོགས་པས་སྤྱོད་པ་ལ་བླང་དོར་མེད་པའོ། །ཐོབ་པ་འབྲས་བུའི་ཁྱད་པར་ལ། གྲངས་རྫོགས་མ་རྫོགས་ཡོ་ག་པ་རིགས་ལྔ་ཐོབ་ཀྱང་སྐུ་གསུམ་ལས་མེད་ལ། ནང་པ་སྐུ་ལྔ་ལྷུན་གྲུབ་མངོན་དུ་གྱུར་པས་ཐོབ་བྱ་ལྷག་མ་མེད། འདུས་བྱས་མ་བྱས་ཀྱི་ཁྱད་པར། ཕྱི་པས་དངོས་གྲུབ་གཞན་ལ་རེ་ཞིང་རྩོལ་བས་སྒྲུབ་པས་འདུས་བྱས་ཡིན་ལ། ནང་པ་ཡེ་ནས་བདག་ཉིད་ཆེན་པོར་སངས་རྒྱས་པ་ཉིད་མངོན་དུ་གྱུར་པས་འདུས་མ་བྱས་པའོ། ། དགོངས་པའི་བཞུགས་ཚུལ་གྱི་ཁྱད། ཕྱི་པའི་དགོངས་པ་ངོ་བོ་གཅིག་ཀྱང་སྦྱངས་པའི་ཡེ་ཤེས་མ་འདྲེས་པར་འདོད་ལ། ནང་པ་ནི་ཐུན་མོང་མ་ཡིན་པའི་དབྱེར་མེད་ཆེན་པོ་མ་འདྲེས་ལ་ཡོངས་སུ་རྫོགས་པར་བཞུགས་སོ་གསུངས། དེ་བཞིན་དུ་ན་དཔེ་གསུམ་གྱི་ཁྱད་པར་ཡང་། ཡོད་བསྐྱེད་རྫོགས་གཉིས་ཀ་ཡོད་ཀྱང་བསྐྱེད་རིམ་གཙོ་བོར་སྟོན་པ་མ་ཧཱ་ཡོ་ག ཡོད་བསྐྱེད་རྫོགས་གཉིས་ཀ་ཡོད་ཀྱང་རྫོགས་རིམ་གཙོ་བོར་སྟོན་པ་ཨ་ནུ། བསྐྱེད་རྫོགས་གཉིས་ཀའི་ཐ་སྙད་ལས་གྲོལ་བ་ཨ་ཏི་ཡོ་ག་སྟེ། དེ་ལས་མ་ཧཱ་དང་ཨ་ནུའི་ཁྱད་པར་ཡང་། གཞི་ལམ་འབྲས་གསུམ་ལས།  དང་པོ། མ་ཧཱ ས་དོན་དམ་སྣང་བ་འདི་ཉིད་དུ་དངོས་སུ་ཁས་ལེན་མི་ནུས་ཤིང་། ཀུན་རྫོབ་ཀྱི་སྣང་བ་སེམས་ཀྱི་ཆོ་འཕྲུལ་ལྷ་ཡི་དལ་དུ་འདོད་ལ། དེ་གཉིས་སུ་མེད་པ་ནི་བདེན་པར་དབྱེར་མེད་དུ་འདོད་པ་ཡིན་ཏེ། དེས་ན་འཁྲུལ་བས་བརྟགས་པའི་སྣང་བ་འདི་ཉིད་ཆོས་ཉིད་དུ་ཁས་ལེན་མི་ནུས་པས། དོན་དམ་ཕྱོགས་འཛིན་གྱི་རྒྱ་དང་མ་བྲལ་བའོ། །ཀུན་རྫོབ་ཀྱང་སེམས་ཀྱི་ཆོ་འཕྲུལ་དུ་འདོད་པས། གཞི་ངོ་བོ་སེམས་དང་བཅས་ཤིང་དངོས་སུ་མི་བདེན་པས་བདེན་རྫུན་གྱི་མཐའ་དང་མ་བྲལ་བའོ། ། དབྱེར་མེད་ཀྱང་དེ་གཉིས་ཀྱི་ངོ་བོ་དབྱེར་མེད་ཡིན་པས་མཉམ་པ་ཉིད་ཀྱི་དགོངས་པ་མངོན་དུ་མ་གྱུར་པའོ། །ཨ་ནུས་དབྱིངས་སམ་དོན་དམ་ལ་སྣང་བ་རྩལ་རྫོགས་སུ་འདོད་ཅིང་། འཁྲུལ་པས་བརྟགས་པའི་སྣང་བ་འདི་ཉིད་ཆོས་ཉིད་རང་སྣང་མངོན་སུམ་དུ་སྣང་བར་འདོད་ཅིང་རྟོགས་པས་ཕྱོགས་འཛིན་གྱི་རྒྱ་དང་བྲལ་བའོ། །ཀུན་རྫོབ་བམ་ཡེ་ཤེས་ནི། དོན་དམ་དབྱིངས་ཀྱི་རྩལ་ལས་རོལ་པ་རང་སྣང་བས། གཞི་བོའི་སེམས་གཅིག་མ་གྲུབ་ཅིང་བདེན་རྫུན་གཉིས་སུ་མེད་པའོ། །དབྱེར་མེད་ཀྱང་མ་ཧཱའི་ངོ་བོ་དབྱེར་མེད་ལས་ཨ་ནུ་མཚོན་ཚུལ་ཀྱང་དབྱེར་མེད་ཅིང་མཉམ་པ་ཉིད་ཀྱིས་འཕགས་སོ། །  གཉིས་པ། དེ་ལྟར་གཞིའམ་ལྟ་བ་ལ་ཁྱད་ཡོད་པས། ལམ་སྒོམ་པ་ལའང་ཁྱད་ཡོད་དེ༑ མ་ཧཱས་ཡན་ལག་གསུམ་གྱིས་ལྷ་སྒོམ་ཞིང་བསྐྱེད་རྫོགས་རིམ་པར་སྒོམ། སྤྱོད་པའང་དམ་རྫས་དང་རྩོལ་སྒྲུབ་ལ་རག་ལས། ཨ་ནུ་ནི་ལྷ་སྐད་ཅིག་དྲན་རྫོགས་སུ་བསྒོམ་ཞིང་བསྐྱེད་རྫོགས་དུས་གཅིག་རང་བྱུང་རང་སྣང་དུ་ཉམས་སུ་ལེན། སྤྱོད་པའང་དམ་རྫས་དང་རྩོལ་བ་ལ་རག་མ་ལས་ཤིང་ལྟ་བ་དང་ཏིང་ངེ་འཛིན་ལ་འདུས་པར་གསུངས། གསུམ་པ་ནི། འབྲས་བུ་ལྟ་བ་ལ་ཁྱད་ཡོད་པས་དེ་མངོན་དུ་བྱས་པ་འབྲས་བུ་ལ་ཁྱད་པར་ཡོད་པ་ཡིན་ཏེ། གཤིས་དག་པར་བྱར་མེད་ཅིང་རྩོལ་མེད་བདེ་བ་ཆེན་པོར་གནས་པ་ལ་རྩོལ་སྒྲུབ་ཀྱིས་དག་པར་བྱས་པས་འབྲས་བུ་སྐུ་ལྔ་ཐོབ་ཀྱང་། ཤེས་བྱ་ཇི་ལྟ་བ་བཞིན་མངོན་སུམ་དུ་གྱུར་མ་གྱུར་གྱི་ཁྱད་པར་ཡོད་དེ། རང་རང་གི་འབྲས་བུའི་སྐབས་ནས་སྟོན་པ་བཞིན་ནོ་གསུངས། ཡང་དེ་གཉིས་ཀ་ལས་ཨ་ཏི་རྫོགས་ཆེན་འཕགས་པའི་ཆེ་བའམ་ཡོན་ཏན་ལ། ལྟ་སྒོམ་སྤྱོད་འབྲས་བཞི་ལས། ལྟ་བའི་ཁྱད་པར་ནི། མ་ཧཱ་ཡོ་ག་པས་སྣང་བ་སེམས་ཀྱི་ཆོ་འཕྲུལ་དང་། ཨ་ནུས་སེམས་ཀྱི་རྩལ་དུ་སྣང་བར་འདོད་ལ། ཨ་ཏིས་འཁོར་འདས་གཉིས་ཀྱིས་བསྡུས་པའི་ཆོས་ཐམས་ཅད་རང་བྱུང་གི་ཡེ་ཤེས་རང་སྣང་བས་ཁྱད་པར་ཡོད་དེ། འོག་མ་གཉིས་ནི་སེམས་ལ་སྣང་བ་ཆོ་འཕྲུལ་དང་རྩལ་དུ་འདོད་པས། གཞི་ངོ་བོ་སེམས་སུ་ལྟ་ཞིང་ཤུགས་ཀྱིས་འཛིན་པའི་ཆ་དང་མ་བྲལ་བའོ། །ཨ་ཏི་ནི་ཆོས་ཀུན་རང་བྱུང་ཡེ་ཤེས་ལ་རྒྱ་ཆད་ཕྱོགས་ལྷུང་མེད་པས་ཆོས་ཀུན་མཉམ་པ་ཉིད་དུ་རང་གྲོལ་བའོ། ། ཡང་མ་ཧཱས་སྣང་བ་ཆོས་ཉིད་དུ་འདོད་ལ། བརྟགས་ཞེན་ཆོས་ཉིད་དུ་མི་འདོད། ཨ་ནུས་སྣང་བརྟགས་གཉིས་ཆོས་ཉིད་དུ་འདོད་ལ་ཞེན་པ་མི་འདོད། ཨ་ཏིས་ཆོས་ཀུན་རང་བྱུང་གི་ཡེ་ཤེས་མངོན་སུམ་དུ་སྣང་བས། ཞེན་པ་བཅོས་བསླད་མེད་པར་ཆོས་ཉིད་རང་སྣང་དུ་འདོད་ཅིང་ཆོས་ཉིད་མིན་པའི་ཆོས་གཅིག་ཀྱང་མེད་པའོ་གསུངས། དེ་བཞིན་བསྐྱེད་རྫོགས་གཉིས་སེམས་ཉིད་རང་སྣང་བར་མཐུན་ལ། ཤེས་བྱ་གཏིང་ཕྱིན་མ་ཕྱིན་གྱིི་ཁྱད་པར་ཡོད་དེ། མ་ཧཱའི་བདེན་གཉིས་དང་། ཨ་ནུའི་དབྱིངས་ཡེ་གཉིས་མེད་ལ་སོགས་པའི་ཕྱོགས་འཛིན་གྱི་ཞེན་པ་ཡིས་བདེན་པ་ལྡོག་མི་ཐུབ་ལ་ཤེས་བྱ་ལྷག་མ་དང་བཅས་པའོ། །ཨ་ཏིས་ནི་བདེན་པ་ལྡོག་ཐུབ་ཅིང་ཤེས་བྱ་ལྷག་མ་མེད་པར་ཆོས་ཀུན་རང་སྣང་མཉམ་པ་ཉིད་དུ་རྟོགས་པས། གཉིས་དང་གཉིས་མེད་ཀྱི་ཕྱོགས་ལ་མི་གནས་ཤིང་རང་གྲོལ་ལོ། ། སྒོམ་པ་ནི། མ་ཧཱ་དང་ཨ་ནུ་གཉིས། མཚན་བཅས་མཚན་མེད་དང་བསྙེན་སྒྲུབ་བཞི་ལ་སོགས་པ་རྩོལ་སྒྲུབ་ལས་མ་འདས་ལ། ཨ་ཏི་ནི་བསྒོམ་བྱ་སྒོམ་བྱེད་མེད་པར་ རང་ཉིད་ཀྱི་ངང་བསྒོམ་ཡིན་ཏེ། ཡེ་ཤེས་ཀློང་དུ་ཕྱིན་པ་ལ་མ་ཡེངས་དོན་དང་མི་འབྲལ་བའི་དགོངས་པའོ། ། སྤྱོད་པ་ནི། འོག་མ་གཉིས་བྱ་བྱེད་རྩོལ་སྒྲུབ་ཅན་ལ། ཨ་ཏི་ནི་བྱ་བྱེད་རྩོལ་སྒྲུབ་མེད་ལ་བྱ་བྲལ་བདེ་བ་ཆེན་པོར་གནས་པའོ། ། འབྲས་བུ་ནི། འོག་མ་གཉིས་ཞེ་འདོད་རྩོལ་སྒྲུབ་ཀྱིས་བསྒྲུབས་པས་ཤུགས་ཀྱིས་སྤང་ཐོབ་ཅན་དུ་འགྱུར་ལ། ཨ་ཏི་ནི་ཤེས་བྱ་ཇི་ལྟ་བ་ཉིད་ཆེ་བ་ལྔར་སངས་རྒྱས་ལ། དེ་ཉིད་བཅོས་པ་མེད་པར་མངོན་དུ་བྱས་པས་སྤང་ཐོབ་ལྷག་མ་མེད་པའོ། །ཞེས་གསུངས། ཆེ་བ་ལྔ་ནི། ཆོས་ཀུན་སེམས་ཉིད་རང་སྣང་བ་ཡིན་པ་ལ། དེ་ཉིད་སྤངས་གར་ཡང་མ་སྤང་བར་མངོན་སུམ་པར་སངས་རྒྱས་པའི་ཆེ་བ་ནི། མདོ་བཅུ་ལས། མངོན་པར་སངས་རྒྱས་ཆེ་བ་ནི། །འདུས་མ་བྱས་པའི་བྱང་ཆུབ་སེམས། །སྣང་སྲིད་ཐམས་ཅད་ཁྱད་པར་འཕགས། རྫོགས་པ་ཆེན་པོའི་ཆེ་བར་བཤད། །ཅེས་སོ། །དེས་སྐྱེ་བོ་མུ་སྟེགས་དང་ཉན་རང་ལས་གྲོལ་ཞིང་དཔག ལྟོས་ཅི་ལ་ཡང་མི་ལྟོས་ཏེ་དེ་ཉིད་ཡིན་པར་སངས་རྒྱས་པའི་ཆེ་བའང་། དེ་ཡིན་སངས་རྒྱས་ཆེ་བ་ནི། །མ་ནོར་བ་ཡི་བྱང་ཆུབ་སེམས། །གཏན་ཚིགས་ཀུན་ལས་ཁྱད་པར་འཕགས། །ཡོ་ག་དག་གི་ཆེ་བར་བཤད། །ཅེས་སོ། ། དེས་དབུ་སེམས་དང་ཀྲི་ཡོག་སྡེ་གསུམ་ལས་གྲོལ་ཞིང་དཔག རག་གང་ལ་ཡང་མ་ལུས་པར་བདག་ཉིད་ཆེན་པོར་སངས་རྒྱས་པའི་ཆེ་བའང་། བདག་ཉིད་སངས་རྒྱས་ཆེ་བ་ནི། །ལྷུན་གྱིས་གྲུབ་པའི་བྱང་ཆུབ་སེམས། །རྩོལ་ཞིང་བསྒྲུབ་ལས་ཁྱད་པར་འཕགས། །མ་ཧཱ་ཡོ་གའི་ཆེ་བར་བཤད། །ཅེས་སོ། །དེས་མ་ཧཱ་ཡོ་ག་ལས་གྲོལ་ཞིང་དཔག གནས་ཅི་ལ་ཡང་མི་གནས་པར་ཆོས་ཀྱི་དབྱིངས་སུ་སངས་རྒྱས་པའི་ཆེ་བའང་། ཆོས་དབྱིངས་སངས་རྒྱས་ཆེ་བ་ནི། །ཐམས་ཅད་འབྱུང་བའི་བྱང་ཆུབ་སེམས། ། འབྱུང་གནས་ཀུན་ལས་ཁྱད་པར་འཕགས། །ཨ་ནུ་ཡོ་གའི་ཆེ་བར་བཤད། །ཅེས་སོ།། དེས་ཨ་ནུ་ཡོ་ག་ལས་གྲོལ་ཞིང་དཔག ཐམས་ཅད་ནས་ཐམས་ཅད་དུ་སངས་རྒྱས་ པས་སངས་རྒྱས་ལས་མེད་པའི་ཆེ་བ་ནི། ཐམས་ཅད་སངས་རྒྱས་ཆེ་བ་ནི། །སྒྲོ་སྐུར་འདས་པའི་བྱང་ཆུབ་སེམས། །བསམ་དཔྱོད་ཀུན་ལས་ཁྱད་པར་འཕགས། །ལ་ཟློས་ས་ཡི་ཆེ་བར་བཤད། །ཅེས་སོ། ། དེས་ཨ་ཏིའི་རྒྱུད་ལུང་མན་ངག་ལས་གྲོལ་ཞིང་དཔག་པར་གསུངས། དེ་དག་ཀྱང་སྔར་མ་གྲུབ་པ་གཅིག་བསྒྲུབ་པ་དང་། མ་ཡིན་པ་གཅིག་ཡིན་པར་བྱས་པ་མ་ཡིན་ཏེ། མན་ངག་རྩ་བ་བསྡུས་པའི་རྒྱུད་ལས། བྱང་ཆུབ་སེམས་ཀྱི་ངོ་བོ་དེ། །རང་བཞིན་གདོད་ནས་རྣམ་པར་དག །སངས་རྒྱས་སྒམ་པོས་འདི་མ་མཛད། །སེམས་ཅན་སྒྲིན་པོས་འདི་མ་བཅོས། །ཞེས་དང་། ཀློང་ཆེན་ལས། སེམས་ཉིད་ཀློང་ཆེན་ཡངས་པ་རུ།། འཁོར་འདས་མ་ལུས་ཆོས་སོ་ཀུན། །ཆེ་བ་ལྔ་རུ་མངོན་སངས་རྒྱས། །ཞེས་གསུངས་པ་བཞིན། ཆོས་ཐམས་ཅད་ཡེ་ནས་སངས་རྒྱས་པའི་རང་བཞིན་མཉམ་པ་ཉིད་དུ་ཐག་ཆོད་ཅིང་གདེང་དང་ལྡན་པར་བྱ་བ་གལ་ཆེའོ། ། མ་མཐོང་དགུ་མཐོང་ཨ་གྲོ་བན་སྡོམ་དེས། །མི་ཤེས་ཤེས་མདོག་བྱས་ནས་སྨྲས་པ་ཡིན། །ནན་གྱིས་དྲིས་ན་ཤེས་རྒྱུ་གཅིག་ཀྱང་མེད། །མཆེད་གྲོགས་རྒྱུས་ཤེས་རྣམས་ཀྱི་ཐུགས་ན་གསལ། །འོན་ཀྱང་སྔོན་བྱོན་དམ་པའི་གསུང་གི་ཤེས། །རང་དང་སྐལ་མཉམ་དྲན་པའི་གསོས་ཙམ་དུ། །ཅུང་ཟད་བཏུས་ལ་འགལ་བ་མེད་སྙམ་བགྱིས། ། ནོངས་ན་བླ་མ་ལྷ་ཡི་སྤྱན་སྔར་བཤགས། །དགེ་བས་ངེས་གསང་སྙིང་པོའི་བསྟན་འདི་དང་། །མི་འབྲལ་དཔལ་མགོན་བླ་མ་མཉེས་བྱས་ནས། །ཆོས་བརྒྱད་འཆིང་བྲལ་དབེན་པའི་ནགས་ཁྲོད་དུ། །རྩེ་གཅིག་སྒྲུབ་པའི་སྐལ་བཟང་ཐོབ་གྱུར་ཅིག །བསྟན་འཛིན་སྐྱེས་བུའི་ཞབས་པད་བརྟན་གྱུར་ཅིག །བཤད་སྒྲུབ་བསྟན་པའི་མངའ་ཐང་རྒྱས་གྱུར་ཅིག །འགྲོ་ཀུན་བདེ་སྐྱིད་དགེ་བཅུར་སྤྱོད་གྱུར་ཅིག །དོན་གཉིས་མཐར་ཕྱིན་སངས་རྒྱས་འགྲུབ་གྱུར་ཅིག །ཅེས་པའང་ཞེ་ཆེན་བན་རྒན་པད་རྣམ་གྱིིས་ནད་མལ་ནས་ངེས་སྒྲོན་བཤད་པའི་ཞར་ལ་ཟིན་ཐུན་དུ་བཏབ་པའི་ཡི་གེ་བ་ནི་མཆོག་སྤྲུལ་འགྱུར་མེད་ཀུན་བཟང་བློ་གྲོས་གཞན་ཕན་མཐའ་ཡས་ཀྱིས་མཛད་པ་ལ་སླར་མེ་སྟག་ཟླ་བ་དང་པོའི་ཚེས་རྒྱལ་དང་ཕུར་བུའི་འགྲུབ་སྦྱོར་ལ་ཕྲི་བསྣན་ཅུང་ཟད་གྲུབ་པར་བགྱིས་པ་དགེ་ལེགས་འཕེལ